  Майя Бывальцева Пичи Пурга ёросысь Вуж Мӧнья гуртысь Светлана Егоровалэн фермер возёсаз 100 йыр пудолы чаклам выль гидэз усьтӥзы. Лэсьтӥськыны Удмуртиысь гурт возёсъя но сиён-юонъя министерстволэн «Семейная ферма» программаезъя утэм грант юрттӥз. Со сярысь элькун тӧролэн но кивалтэтлэн пресс-службазы ивортӥз. 2020-тӥ арын фермер возёс 15 миллион манет грант утӥз. Солы гид пуктӥзы, кулэ тӥрлык но МТЗ трактор, 20 йыр скал басьтӥзы. Оглом выль ферма 25 миллион манет тыр усиз. Егоровъёслэн семьязы фермер возёссэс 2017-тӥ арын азинтыны кутскиз. Нырысь ик 12 скалзы вал, нош али 60 скал вордо. Оглом таза сюро пудозы 84 йыр. Фермеръёс эшшо 15 скал басьтыны но одӥг пудолэсь нуналаз 22 килограммозь йыл кыскыны ужпум пукто. 2021-тӥ арын вить толэзь ӵоже возёсын 144 сюрс 700 тонна йӧл поттӥзы. Егоровъёслэн сизьым пиналъёссы. Бадӟымез Евгений пизы кылем арын «Агростартап» программая грант утӥз. Солэн герефорд но ангус выжыысь пудо уллёез вань ни Ватсалом, 2020-тӥ арын Светлана но Михаил Егоровъёслэн семьязы «Арлэн семьяез» («Семья года») огъяросси вожвылъяськонын вормисьёс пӧлы пыриз.  Корка пыронъёслы элькунысь мукет фермер возёсъёсын но дасясько. Матысь дыре ини Сарапул ёросын сыроварняен ферма усьтозы, Эгра ёросын – йӧллэсь сиён-юонъёс поттон пичи цех. Та ӵектосъёс грантъёс чотын улонэ пыӵатӥсько. «Семейная ферма» но «Агростартап» программаосты туэ но азьланьтомы, 30-лэсь трос грантъёс сётыны малпаськом. 2021-тӥ арын фермеръёслы но гурт кооперативъёслы юрттэтлэн быдӟалаез 300 миллион манет пала луозы шуыса чакласьком. Фермер возёсъёсты азинтон милем туж тунсыко потэ, та удыслы азьланяз но мыло-кыдо юрттом Ольга Абрамова, Удмуртиысь кивалтэтлэн тӧроезлэн воштӥсез - гурт возёсъя но сиён-юонъя министрТодэ вайытом, 2021-тӥ арын Удмуртиын кеч вордонъя кык бадӟым фермаос усьтозы.  Тегъёс: Удмуртия гуртвозёс фермеръёс ПичиПурга пудо лэсьтськон ОльгаАбрамова  